text: Far får livstid for tredobbelt drab
  13 november 2017 kl. 12.31
  Syd- og Sønderjyllands politi har haft kontakt til politiet i Syrien, der oplyser, at den mistænkte har tilstået drabene.
  Den 34-årige syrer, der i oktober sidste år dræbte sin hustru og to døtre på syv og ni år i Aabenraa, er dømt for drabene i Syrien og idømt livsvarigt fængsel. Det oplyser Syd- og Sønderjyllands Politi til DR Syd.
  Politiet har haft kontakt til politiet i Syrien, der oplyser, at de ikke udleverer egne statsborgere til retsforfølgning i Danmark, men at den mistænkte har tilstået drabene. 
  Det var i oktober sidste år, at de dræbte - en 27-årig syrisk kvinde og to piger på syv og ni år - blev fundet i en fryser i familiens lejlighed. Ofrene var blevet kvalt, inden de blev anbragt i fryseren.
  Mistanken faldt på kvindens 33-årige eksmand, der også er børnenes far. 
  Han blev sigtet for drabene og er blevet varetægtsfængslet in absentia, altså uden selv at være til stede i retsmødet.
  Politiet har tidligere oplyst, at han tog en taxi fra sit hjem ved Byllerup-Bov til Flensborg. Herfra tog han videre til Tyrkiet, inden han endte i Syrien.
  
  
  